ओ टाकाक भूखल छलथि । भगवान एक्के टा बेटा देने छलन्हि । केनाहुतो बेटाकेँ सरकारी नोकरीमे ढुका देलनि । नोकरी लागलै अपनासँ दूर मुंबईमे । आब बेटाक विआह बाँकी छलन्हि । कतेको कन्यागतकेँ घुरा देलनि किएक तँ हुनका कमौआ पुतौह चाहिएन । भगवानक दयासँ दिल्लीमे कार्यरत पुतौह भेँटि गेलनि । किओ पुछलकनि" एक्के टा बेटा अछि । दुनू प्राणी कमौआ अछि । बुढ़ारीमे के सेवा करत ? "
ओ कहने छलथि " तखन पुतौहक नोकरी छोड़ा देबै । "
आब ओ दुनू प्राणी बुढ़ भऽ गेल छथि । पुतौहकेँ नोकरी छोड़ऽ लेल कहलनि तँ ओ मना कऽ देलक । कहलक "कने दिनमे हमर प्रमोशन हएत । मैनेजर बनि जाएब तेँ हमरासँ नै छोड़ल हएत । " बेटोक इएह जबाब छलनि । आब मृत्युशैयापर पड़ल अपन गलतीपर पछता रहल छथि । जँ कमौआ कनियाँ नै रहितै तँ पोता-पोतीसँ घर भरल रहितए । सब सुखी रहितए । 